Recomandări pentru Seria „Întrebări despre Biserică”

„Creștinii sunt presați de întrebări foarte reale. Ce spune Scriptura despre structura unei biserici, despre închinare, despre organizarea lucrării și despre definirea conducerii biblice a bisericii? Acestea sunt doar câteva din întrebările la care cărțile din această nouă serie de la 9Marks vine cu răspunsuri clare, atent formulate și convingătoare. Sunt foarte recunoscător pentru această lucrare și pentru influența ei incredibil de sănătoasă în atât de multe biserici credincioase. Vă recomand această serie de cărți cu toată căldura”. - R. Albert Mohler Jr., președinte, The Southern Baptist Theological Seminary

„Întrebările sincere merită să capete răspunsuri bine gândite. Dacă nu ești sigur de unde să începi în găsirea răspunsurilor la aceste întrebări, această serie îți poate sluji ca un punct de lansare în oceanul de întrebări pe această temă. Aceste scurte cărți vin cu răspunsuri convingătoare, la obiect, și sunt excelente pentru a fi citite împreună cu un prieten sau cu o sută de prieteni”. - Gloria Furman, autoarea cărților Missional Motherhood și The Pastor’s Wife

„Ca păstor, mi se pun foarte multe întrebări. Sunt abordat de necredincioși care caută să înțeleagă Evanghelia, de noi credincioși care sunt nesiguri legat de următorii pași pe care să îi facă, și de credincioșii care se maturizează și care vor să fie ajutați în găsirea de răspunsuri la întrebări despre familia creștină, relațiile cu prietenii, vecinii sau colegii de muncă. În astfel de momente, îmi doresc să am o carte pe care să le-o ofer, care să fie scurtă, la obiect și care să îi îndrepte în direcția corectă pentru mai mult studiu. Seria „Întrebări despre biserică” oferă exact acest fel de răspunsuri. Fiecare carte tratează o întrebare anume într-o manieră biblică, scurtă și practică. Cred că titlul seriei poate fi mai bine „Răspunsuri despre biserică”. Îmi plănuiesc să cumpăr mai multe exemplare și să le dăruiesc cu regularitate. Și tu ai trebui să faci același lucru”. - Juan R. Sanchez, păstor senior, High Pointe Baptist Church, Austin, Texas

„Unde pot creștinii să găsească răspunsuri la întrebările comune despre viața de biserică – fără să trebuiască să caute prin cărți stufoase și scumpe? Cărțile din seria „Întrebări despre biserică” vin în întâmpinarea nevoii noastre de a căpăta răspunsuri biblice, echilibrate și practice. Pentru păstori, această serie se va dovedi o resursă de încredere pentru ghidarea membrilor de biserică spre o înțelepciune mai profundă și o unitate mai puternică”. - Ray Ortlund, președinte, Renewal Ministries

Cum pot să folosesc mai bine lectura Bibliei?

Seria „Întrebări despre Biserică”

Sunt chemat la lucrare?, Brad Wheeler

Îi iubește Dumnezeu pe toți oamenii?, Matt McCullough

Cum pot găsi pe cineva care să mă ucenicizeze?, Garret Kell

Cum pot să folosesc mai bine lectura Bibliei?, Jeremy Kimble

Cum îi pot iubi pe membrii bisericii care au alte afinități politice?, Jonathan Leeman și Andy Naselli

Cum pot să slujesc în biserica locală?, Matthew Emadi

Cum pot să susțin lucrarea internațională de misiune?, Mark Collins

Cum poate biserica noastră să găsească un păstor credincios?, Mark Dever

Cum pot sluji femeile în biserica locală?, Keri Folmar

Este un lucru iubitor să practicăm disciplina bisericii?, Jonathan Leeman

Ce să fac dacă nu am dorința să mă rog?, John Onwuchekwa

Ce să fac dacă nu simt dorința să merg la biserică?, Gunner Gundersen

Ce să fac dacă sunt descurajat în evanghelizare?, Isaac Adams

Ce să fac acum, că sunt creștin?, Sam Emadi

Ce ar trebui să facem cu membrii care nu vin la întâlnirile bisericii?, Alex Duke

De ce este Cina Domnului atât de importantă?, Aubrey Sequeira

De ce ar trebui să mă botez?, Bobby Jamieson

De ce să dăruiesc în biserica locală?, Jamie Dunlop

De ce să mă alătur unei biserici locale?, Mark Dever

Pot femeile să fie păstori?, Greg Gilbert

La ce ar trebui să mă uit în alegerea unei biserici?, Alex Duke

Este Iadul real?, Dane Ortlund

Cine conduce biserica?, Sam Emadi

Care este misiunea bisericii?, Jonathan Leeman

Cum pot fi sigur că sunt mântuit?, Jeremy Pierre

Promite Evanghelia sănătate și prosperitate?, Sean DeMars

Ce fac diaconii?, Juan Sanchez

JEREMY KIMBLE

CUM POT SĂ FOLOSESC MAI BINE LECTURA BIBLIEI?

MAGNA GRATIA

CUM POT SĂ FOLOSESC MAI BINE LECTURA BIBLIEI?

Jeremy Kimble

Copyright © 2023 Editura MAGNA GRATIA. Toate drepturile rezervate. Nicio parte a acestei publicații nu poate fi reprodusă, stocată sau transmisă în orice formă și prin orice mijloace – electronice, mecanice, prin fotocopiere, microfilmare, înregistrare sau alt fel – cu excepția unor citate scurte în recenzii, fără permisiunea prealabilă a deținătorului drepturilor de autor.

How Can I Get More Out of My Bible Reading?

Copyright © 2021 by Jeremy Kimble and 9Marks

Originally Published in English by Crossway with all International rights owned by Crossway and 9Marks

525 A Street NE , Washington DC 20002

This edition published by arrangement with 9Marks. All rights reserved.

Traducerea: Ninel Lazăr. Corectura: Monica Lazăr. Coperta: Jordan Singer. Tehnoredactare și DTP: MG Studios.

Dacă nu este precizat altfel în text, citatele biblice sunt preluate din Biblia Cornilescu, ediția revizuită. Drepturi de autor British and Foreign Bible Society (BFBS) și Societatea Biblică Interconfesională din România (SBIR) 1924, 2016. Folosit cu permisiune. Referințele biblice notate cu NTR sunt preluate din Biblia, Noua Traducere Românească (NTR). Copyright 2007, 2010, 2016 de Biblica Inc. Toate drepturile sunt rezervate. Folosit cu permisiune.

Editura MAGNA GRATIA nu susține în mod necesar toate punctele de vedere ale autorilor pe care îi publică.

„Să nu furi” (Exod 20:15).

Respectă drepturile de autor și efortul depus pentru publicarea acestei cărți! Cerințele MAGNA GRATIA privind drepturile de autor pot fi consultate la adresa de internet www.magnagratia.org/copyright.html.

Editura MAGNA GRATIA

Str. Liliacului nr.26,

Dascălu-Ilfov 077075

Email: contact@magnagratia.org

Internet: www.magnagratia.org

„Ferice de omul care nu se duce la sfatul celor răi, nu se oprește pe calea celor păcătoși, și nu se așază pe scaunul celor batjocoritori! Ci își găsește plăcerea în Legea Domnului, și zi și noapte cugetă la Legea Lui!” (Ps. 1:1-2)

Ca profesor de colegiu la o universitate creștină, eu îmi doresc să îi văd pe studenții mei crescând în credința lor. Vreau ca ei să vadă că teologia este înrădăcinată în Biblie. Vreau să vadă că Biblia este cea mai mare sursă de viață și călăuzire pentru ei. În final, vreau ca studenții mei să iubească și să înțeleagă Biblia. Dar acest lucru poate fi greu. Într-una dintre lecții, eu ilustrez provocarea spunându-le o poveste despre studenți care devin pasionați față de Cuvântul lui Dumnezeu. Zelul lor proaspăt îi îndeamnă să pornească în călătoria citirii întregii Biblii într-un an.

La început, ei trec zburând prin cartea Geneza. Cine n-ar face asta? Narațiunea este convingătoare, personajele sunt intrigante și multe capitole se derulează ca într-o operă antică.

Ei trec apoi la cartea Exod și... ei bine... cel puțin jumătate din ea este angajantă!

Apoi vine Levitic – pustietatea hotărârilor încălcate și a planurilor de citire a Bibliei ruinate. Până ce acești studenți odinioară zeloși ajung la Levitic 5, interesul lor față de Biblie se risipește, iar devoțiunile lor personale încep să pălească.

Când eu le spun această poveste, studenții încep să se regăsească în ea. Râsetele, zâmbetele și câteva priviri jenate umplu sala de clasă. Și ei au fost cuceriți de Levitic; și ei au văzut cum bunele lor intenții de a citi Scriptura pălesc.

Așa că ce ar trebui să facem? Dacă citești această carte, presupun că vrei să îți citești Biblia cu mai multă consecvență. Mai mult, vrei să ai un folos de pe urma Scripturii; vrei ca Dumnezeu să te crească în cunoașterea Lui prin Cuvântul Său. Eu vreau același lucru pentru studenții mei, și îl vreau și pentru tine.

Poate că nu te-ai apropiat niciodată de Scriptură într-o manieră serioasă. Poate că te regăsești în povestea de mai sus și nu ți se pare că te alegi cu mare lucru din citirea Bibliei: te hotărăști să citești Scriptura, rămâi consecvent pentru o vreme, ratezi câteva zile, rămâi în urmă cu planul de citire, și în final renunți la el cu totul. Sau poate că pur și simplu îți lipsește motivația de a citi Biblia pentru că totul ți se pare un pic copleșitor sau confuz.

Scopul cu care am scris această carte este simplu: vreau să răspund la întrebarea, „Cum pot să folosesc mai bine lectura Bibliei?” Eu le scriu aici creștinilor care vor să Îl cunoască, să Îl iubească și să Îl slujească pe Dumnezeu. Le scriu celor care vor să vadă adevărul despre cine este El în Scriptură. Scriu pentru cei care vor să citească Scriptura mai bine – sau chiar pentru cei care vor să își dorească să citească Scriptura.

Ne vom îndrepta atenția către cum să citim Scriptura în două părți. În cadrul primeia, ne vom concentra pe darul surprinzător al bisericii locale și pe felul în care ea ne învață să ne citim Bibliile în mai multe feluri decât ne închipuim. În a doua parte, voi oferi anumite sfaturi pentru citirea personală a Bibliei.

De ce să citim Biblia?

Înainte de a discuta cum să citim Biblia mai eficient, ar trebui cel puțin pe scurt să ne gândim de ce trebuie să o citim. Gândește-te la următoarele adevăruri:

Dumnezeu există (Ps. 14:1-2).

Dumnezeu este perfect, măreț și uimitor în toate căile Sale (Deut. 32:4; Ps. 66:3).

Dumnezeu a creat și susține toate lucrurile (Gen. 1:1-2:3; Isaia 45:5-7; Col. 1:15–17).

Dumnezeu ne-a creat după chipul Lui ca să Îl cunoaștem, să Îl reprezentăm și să trăim spre slava Lui în toate căile noastre (Gen. 1:26-28; Isaia 43:6-7).

Dumnezeu ni S-a revelat în Scriptură (2 Tim. 3:16-17).

Ca să sumarizăm, Dumnezeul atoate-glorios există, a creat toate lucrurile, inclusiv pe noi, spre slava Sa, și ni S-a revelat în Scriptură. În 2 Timotei 3:16, Pavel descrie Scriptura ca „insuflată de Dumnezeu”, adică provenind din gura lui Dumnezeu însuși. Scriptura este rezultatul vorbirii lui Dumnezeu. Ca purtători ai chipului lui Dumnezeu, cea mai mare nevoie a noastră este să Îl auzim și să ne aliniem viețile după planurile Lui. Pentru asta am fost creați. Avem nevoie de Biblie.

Ba mai mult, Biblia ne vorbește despre Isus și despre făgăduința iertării care se găsește doar în El. Fără Scriptură, nu am mai cunoaște vestea bună a mântuirii prin Hristos.

Cred că poți înțelege de ce Scriptura este atât de importantă. Biblia este esențială. Ea ne face în stare să Îl cunoaștem pe Dumnezeul Universului, să ne raportăm la El, să Îl auzim și să primim de la El călăuzire. Noi nu citim Scriptura ca să o memorăm și să repetăm mantre religioase care au un soi de efect magic. Noi citim Scriptura pentru ca Dumnezeu să ne transforme viețile. Noi o citim astfel încât să ne punem mai mult încrederea în Mântuitorul nostru, să ocrotim unitatea din poporul lui Dumnezeu și să păzim învățătura sănătoasă. Noi o citim ca să știm mai bine cum să îi iubim și să le slujim fraților și surorilor noastre. Noi o citim ca să Îl putem iubi pe Dumnezeu și să fim transformați tot mai mult după chipul Fiului Său (Rom. 8:28-29; 2 Cor. 3:18).

Creștinii nu ar trebui să citească Biblia doar ca pe o îndatorire religioasă. Ar trebui să ne găsim desfătarea în ea, așa cum spune psalmistul (Ps. 1:1-3). Dacă fiul meu ar juca fotbal doar din simțul datoriei, dedicarea lui n-ar dura foarte mult timp. Dar el joacă fotbal de ani de zile. De ce? Pentru că îi place (și mâncarea pe care o primește după meciuri nu este deloc rea). Tot așa, noi citim Biblia ca să Îl cunoaștem pe Dumnezeul cel viu, pe care Îl iubim, și facem acest lucru cu bucurie, pentru că nu există o bucurie mai mare decât să Îl cunoaștem pe El (Ps. 16:11).

Vrei să cunoști Biblia? Alătură-te unei biserici

Bun, hai să trecem la principala întrebare a acestei cărți: Cum putem să ne alegem cu mai mult din citirea Bibliei? Cum putem citi Scriptura mai bine? Primul lucru pe care vreau să îl sugerez ar putea să te surprindă. Dacă vrei să citești Biblia mai bine, alătură-te unei biserici locale.

„Dar stai puțin”, ai putea gândi tu, „ce are a face asta cu citirea Bibliei? N-ar trebui să începem cu câteva sfaturi despre ce anume să caut în Biblie? Sau cu câteva sugestii practice? Sau cu principiile de interpretare?”

Vom ajunge acolo un pic mai târziu. Mai întâi trebuie să luăm în considerare ceva mai fundamental. Dumnezeu nu vrea ca poporul Lui să stea în izolare citind fiecare Scriptura pentru sine. Nu, ci când Dumnezeu ne mântuiește, El ne face să fim parte dintr-un popor (Col. 1:13-14; 1 Petru 2:10). El ne cheamă să ne alăturăm unei biserici – o comunitate de cititori ai Bibliei. Când ne alăturăm unei biserici locale, noi ne angajăm să trăim după Cuvântul lui Dumnezeu și în părtășie cu poporul Lui. Dumnezeu ne mântuiește introducându-ne în biserica Lui și, în schimb, biserica ne îndreaptă înapoi către Dumnezeu, către Evanghelie și către Scriptură. Așa că, dacă vrei să înveți Biblia, alătură-te unei biserici locale – școala lui Dumnezeu pentru învățătură din Biblie.

Ești oarecum șocat de această afirmație? Hai să ne gândim un pic la ea. Cuvântul lui Dumnezeu ar trebui să stea în centrul fiecărei biserici deoarece Cuvântul lui Dumnezeu creează biserica. Cuvântul lui Dumnezeu creează poporul lui Dumnezeu, care ascultă Cuvântul lui Dumnezeu și se angajează să îl urmeze. Această frază conține o mulțime de lucruri în ea, așa că hai să o analizăm pe bucăți.

Noi, oamenii, suntem morți spiritual în păcatele noastre (Efes. 2:1-3). Noi am păcătuit (Rom. 3:23) și, de aceea, suntem toți supuși mâniei lui Dumnezeu (Ioan 3:36; Rom. 6:23). Dar în harul Lui, Dumnezeu L-a trimis pe Fiul Său Isus Hristos, Dumnezeu în trup, ca să ne mântuiască (Ioan 1:1-14). Domnul Isus a trăit o viață perfectă, a murit în locul nostru, a plătit pedeapsa pentru păcatele noastre și apoi a înviat din morți ca dovadă că jertfa Lui pentru păcat a fost acceptată (Rom. 3:21-26; 1 Petru 2:21-25). Creștinii au propovăduit generații la rând această veste bună a mântuirii numai prin Hristos. Toți cei ce cheamă Numele Lui, se pocăiesc de păcatele lor și cred în El vor fi mântuiți (Rom. 10:9-17; cf. Ioan 6:35).

Noi aflăm toate acestea prin Cuvântul lui Dumnezeu. Aceste adevăruri vin către noi pe când noi suntem morți în păcatele noastre. Noi auzim această veste bună și, prin Duhul Sfânt, suntem aduși la viață. Ne întoarcem de la păcat și ne îndreptăm către Hristos prin credință.

Când are loc acest lucru, copiii lui Dumnezeu nu sunt împăcați doar cu Dumnezeu, ci și unii cu alții. Animozitatea dintre oameni care a răcnit de când Cain l-a ucis pe Abel ia sfârșit acum. Când noi venim la Hristos, ne dăm mâinile cu alții, care au făcut același lucru. Noi venim la Hristos nu doar ca să ascultăm de tot ce ne-a poruncit El, ci și ca să îi ajutăm pe ceilalți creștini să meargă pe aceeași cale a ascultării. Cuvântul lui Dumnezeu strânge biserica laolaltă și el instruiește biserica.

Noi n-am fost meniți niciodată să citim Biblia în izolare. Nu am fost meniți să încercăm să o înțelegem de unii singuri. Dumnezeu nu Se așteaptă ca noi toți să fim „experți în Biblie”. Dar El vrea ca noi toți să citim Cuvântul Lui cu folos și să îl împărtășim altora (Col. 3:16). Și putem face aceasta în timp ce învățăm să citim Scriptura alături de ceilalți din biserica locală.

Ciudat este că unii oameni se simt de parcă ar fi prea dependenți de biserică pentru creșterea lor spirituală – ca și cum am „trișa” cumva dacă suntem mai încurajați de predici decât de devoțiunile personale. Unii oameni presupun că doar proaspeții creștini sau cei foarte slabi ar avea nevoie de biserica locală. Dar nimic nu poate fi mai departe de adevăr. Toți creștinii – tineri și bătrâni, maturi și imaturi – au nevoie de supravegherea și învățătura din partea unei biserici locale. Noi nu suntem slabi dacă ne bazăm pe darurile date de Dumnezeu în biserică. El a conceput lucrurile ca să fie astfel. Cuvântul Lui a creat biserica, iar acum biserica susține Cuvântul Lui și îi învață pe membrii poporului Lui din el.

Bun, să trecem la lucruri practice. Mai precis, cum te ajută alăturarea la o biserică locală să citești Biblia mai bine?

Mărturisirea și legământul bisericii

Luke s-a oprit la biroul meu ca să îmi ceară un sfat.¹ El avea planuri să se mute într-o nouă comunitate, și era stresat. Nu avea nici cea mai vagă idee la care biserică să meargă. Am căutat pe internet pentru a vedea ce biserici erau în acea zonă.² Ca orice bun profesor, nu am putut să mă abțin să nu transform acest moment într-o scurtă cercetare neașteptată: „Care este primul lucru după care ar trebui să ne uităm pe paginile de internet ale acestor biserici?” El a răspuns fără ezitare (și spre marea mea satisfacție): „Mărturisirea de credință”.

Fiecare biserică are o „mărturisire de credință” – o mărturisire care descrie ce cred ei. Multe biserici au și un legământ, care descrie felul în care membrii lor vor să își trăiască credința împreună, ca o comunitate. Pe scurt, o mărturisire de credință rezumă ceea ce o biserică gândește despre învățătura Bibliei, despre ce ar trebui să credem, iar un legământ al bisericii rezumă ceea ce o biserică crede că ne învață Biblia despre cum ar trebui să trăim.

Felul în care bisericile folosesc aceste documente este foarte variat de la una la alta. Unele citesc cu regularitate porțiuni din mărturisirile lor de credință în diminețile de duminică. Unele biserici citesc legământul lor de fiecare dacă când iau Cina Domnului. Probabil că biserica ta te-a învățat cel puțin care este mărturisirea lor de credință atunci când te-ai alăturat lor pentru prima oară.

Este regretabil că deseori creștinii nu recunosc valoarea acestor documente, în particular când vine vorba de a-i ajuta să citească Biblia. Gândește-te un pic la asta. Biblia este o carte voluminoasă. Este greu să ții minte șirul tuturor ideilor ei. Dar o mărturisire și un legământ al bisericii rezumă majoritatea învățăturilor importante ale Bibliei în doar câteva pagini. Dacă am apela cu regularitate la mărturisirea și legământul bisericilor noaste, vom avea în minte „imaginea de ansamblu” a Bibliei de fiecare dată când o deschidem ca să o citim.

Gândește-te în felul următor: mărturisirea de credință și legământul unei biserici ne slujesc ca niște balustrade în citirea Scripturii. Aceste documente sumarizează principalele învățături ale Scripturii despre Dumnezeu, Evanghelie, om, păcat, Hristos, mântuire, Duhul Sfânt, biserica și felul în care ar trebui să trăim ca popor care așteaptă revenirea lui Hristos. Ele ne feresc să vedem în Scriptură lucruri care nu există acolo. Unii ar putea obiecta astfel: De ce să le acordăm o prioritate atât de mare unor documente extra-biblice? Dar mărturisirile de credință și legămintele rezultă din Scriptură și au ca scop să ne îndrepte înapoi la Scriptură. Ele rezumă Biblia așa încât să putem fi mai buni cititori ai ei, dar ele nu o înlocuiesc.

Lucrarea de predicare

Megan nu își putea ascunde entuziasmul față de Biblie. Ea a venit la mine după o întâlnire a bisericii ca să îmi spună că, în final, totul începea să facă sens pentru ea. După ani de stat sub influența predicării sănătoase, ea a început să observe felul în care păstorul ei interpreta, explica și aplica Biblia. Prin simpla participare săptămână de săptămână la întâlnirile bisericii, ea a învățat cum să citească Scriptura uitându-se la exemplul păstorului ei.

Modalitatea principală în care bisericile locale îi învață pe oameni să își citească Bibliile mai bine este predicarea.

Potrivit Scripturii, păstorii (denumiți și „prezbiteri”) sunt daruri ale lui Hristos pentru biserica Sa. Slujba lor principală este să învețe și să predice Biblia. Gândește-te puțin la ceea ce Biblia spune despre păstori și prezbiteri:

Ei trebuie să fie „în stare să învețe” (1 Tim. 3:2).

Ei au fost însărcinați să propovăduiască adevărul Cuvântului lui Dumnezeu (2 Tim. 4:1-2).

Ei sunt chemați să îi echipeze pe sfinți, astfel încât și ei să se implice în lucrări centrate în Cuvânt (Efes. 4:11-16).

Ei sunt bărbați înzestrați de Dumnezeu atât să îi învețe pe alții din Scriptură cât și să fie modele de ascultare de ea (Tit 2:7-8).

Dacă biserica locală este școala lui Dumnezeu pentru instruire biblică, atunci păstorii au daruri date de Dumnezeu ca să îi învețe în școala Lui. Dacă vrei să devii un mai bun cititor al Bibliei, folosește-te de darul bun al păstorilor, dat de Dumnezeu.

În timp ce cauți să înveți mai bine din Scriptură stând sub influența unei lucrări credincioase de predicare, iată câteva lucruri de ținut minte.

În primul rând, predicarea biblică afirmă că Biblia este Cuvântul lui Dumnezeu inspirat, inerant și plin de autoritate (2 Tim. 3:16-17; 2 Petru 1:20-21). Dacă vreun păstor minimizează importanța Scripturii, chiar dacă neintenționat prin ceea ce subliniază sau nu, găsește o altă biserică la care să te alături. Probabil că nu vei învăța aici prea mult din Biblie.

În al doilea rând, predicarea cea mai hrănitoare este predicarea expozitivă, adică predicarea care expune sensul textului și face din ideea lui ideea centrală a predicii. În fapt, predicatorii expozitivi de regulă petrec săptămâni sau luni (sau poate chiar ani!) predicând verset cu verset cărți întregi din Biblie. Nu există nicio cale mai bună de a învăța cum să citești Scriptura decât să ai parte de o dietă săptămânală de predicare expozitivă.

În al treilea rând, așa cum menționa Megan, predicarea credincioasă nu va explica doar conținutul Scripturii, ci ea va fi și un model pentru citirea sănătoasă a Scripturii. Predicatorii buni elimină orice mister inutil din interpretarea Bibliei. Ei îți arată cum să citești un pasaj în context și cum să îi înțelegi sensul. De asemenea, ei îți arată cum se raportează acel pasaj la Evanghelie și cum să îl aplici în viața ta. Predicatorii buni „își arată munca de acasă”, astfel încât membrii bisericii pot citi Scriptura mai capabil. Când îi vezi pe păstori interpretând, explicând și aplicând textul biblic duminică de duminică, vei învăța cum să faci același lucru în citirea persoană a Bibliei.

Dacă vrei cu adevărat să devii un cititor mai bun al Bibliei, găsește o biserică ce propovăduiește Biblia și practică predicarea expozitivă.³

Lucrarea de dare de învățătură

Chiar dacă Dumnezeu îi dă pe păstori ca învățătorii principali ai Bibliei în biserică, există și alți creștini care pot da învățătură din Biblie. Majoritatea bisericilor oferă oportunități suplimentare pentru învățătură: clasele biblice pentru adulți, grupurile mici, sau grupurile de studiu biblic pentru bărbați sau femei.

Aceste slujiri în învățătură ne oferă deseori oportunitatea de a pune întrebări, de a veni cu propriile noastre gânduri biblice, și de a vorbi cu alți membri despre ceea ce învățăm. În clasa pe care o conduc împreună cu un alt frate la biserica noastră, eu încep frecvent cerându-le participanților să împărtășească ceva din ce au citit din Biblie în acea săptămână, ce înțeles au acele pasaje și cum le aplică în viețile lor. Această practică a devenit parte din cultura bisericii noastre, iar oamenii sunt deseori gata să împărtășească.

În astfel de medii, membrii nu doar ascultă o lecție bazată pe Cuvântul lui Dumnezeu, ci îi și aud pe alți membri ai bisericii împărtășind ce au învățat ei despre Dumnezeu din Cuvântul Lui. Momente ca acestea constituie pur și simplu o cale prin care împlinim porunca Bibliei de a ne „instrui unii pe alții” (Rom. 15:14) învățând unii de la alții cum să citim Scriptura mai bine.

Dacă vrei să te alegi cu mai mult din Biblie, folosește-te de slujirile oficiale de dare de învățătură din biserica ta, dincolo de predica de duminică.

Lucrarea de părtășie și ucenicizare

Predicile, clasele de studiu și grupurile mici nu sunt singurele modalități prin care biserica ne învață cum să citim Scriptura mai bine. De asemenea, noi devenit cititori mai buni ai Bibliei investind pur și simplu în relațiile cu alți membri.

Părtășia creștină se concentrează pe dedicarea noastră comună față de Isus și față de Evanghelie. Noi suntem uniți în Hristos chiar dacă suntem separați de gen, etnie și statut socioeconomic. În ciuda tuturor diferențelor dintre noi, Hristos ne-a modelat într-o nouă comunitate dedicată trăirii în solidaritate biblică (Efes. 2:18-19) și în a ne spune adevărul în dragoste (Efes. 4:15).

Ce înseamnă asta din punct de vedere practic? Ei bine, când creștinii petrec timp împreună, ei au tendința de a vorbi despre Biblie. Desigur, creștinii își împărtășesc opiniile despre sport, muncă, pasiuni și politică. Dar dacă stai în preajma creștinilor maturi, nu va trece mult timp până ce vei auzi pe cineva începând să facă legătura dintre Biblie și viața lor zilnică. Probabil că o soră își împărtășește zbaterile ei în creșterea copiilor și cum a fost încurajată de o făgăduință specifică din Scriptură. Poate că un frate menționează cum ceea ce a citit din Matei l-a ajutat în lupta lui cu anxietatea. Pe terenurile de fotbal, în grădină sau la o cină, creștinii își împărtășesc credința comună și deseori neintenționat se învață unul pe altul din Biblie (Rom. 15:14).

Beneficiul acestor relații pentru înțelegerea Scripturii s-a dovedit în propria-mi viață. De exemplu, în urmă cu câtva timp l-am vizitat pe prietenul meu Aaron pentru o petrecere de Super Bowl. Ne-am bucurat de meci, de mulțimea de reclame amuzante și de o abundență de mâncare bună. Dar ceea ce îmi amintesc cel mai bine din acea seară sunt discuțiile noastre despre Biblie, teologie și felul în care ea se aplică în viețile noastre. Nimic din aceste lucruri nu a fost planificat, ci este ceva ce se petrece când creștinii se întâlnesc. Am plecat de la acea petrece iubindu-L pe Isus mai mult decât anterior. Am plecat cunoscând Biblia mai bine decât înainte. Acel simplu act de părtășie creștină m-a îndreptat înapoi la Cuvântul lui Dumnezeu cu o înțelegere și afecțiune mai mare.

Dar noi nu învățăm Scriptura doar prin părtășia creștină informală. Noi învățăm să citim Scriptura mai bine și prin relațiile de ucenicizare intenționale. Ucenicizarea înseamnă că îi ajutăm pe alții să învețe mai multe despre Isus așa încât să Îl urmeze mai credincios.

Dacă nu te afli într-o relație de ucenicizare, ar trebui să fii! Isus ne cheamă pe toți să mergem și să facem ucenici care Îl urmează, și să îi învățăm pe acești ucenici să asculte de tot ceea ce El a poruncit (Matei 28:19-20). Isus vrea să fim ucenicizați și să îi ucenicizăm pe alții. Dacă ai nevoie de ajutor să începi relații de ucenicizare, citește cartea lui Garrett Kell, How Can I Find Someone to Disciple Me? [Cum pot găsi pe cineva care să mă ucenicizeze?] din această serie.⁴

Te lupți să înțelegi Biblia? De ce nu îi ceri unui creștin matur să vă întâlniți la prânz odată pe săptămână ca să citiți o carte din Biblie și să îți explice cum să o citești?

Vrei să îți ascuți abilitățile de citire astfel încât să vezi mai mult din ceea ce spune Scriptura? Formează-ți un grup de credincioși cu care să citești și să discuți ce ai citit în timpul devoțional. Poate că ai putea chiar să îi ceri unui păstor sau prezbiter din biserica ta să se întâlnească cu tine. Te lupți într-un domeniu anume al vieții? De ce nu îl întrebi pe un credincios matur cum să aplici Biblia în viața ta și să îi ceri să te ajute să vezi ce are de spus Scriptura în situația ta?

Dar nu îi căuta doar pe cei care te pot ajuta. Pe cine poți să ajuți tu? Găsește pe cineva din biserica ta care are nevoie de ucenicizare, caută-l și întâlnește-te cu el sau ea ca să vorbiți împreună din Biblie. Eu ucenicizez cu regularitate mai mulți tineri bărbați în felul acesta. Sper că ei beneficiază de pe urma timpului petrecut împreună, dar nu doar ei beneficiază din relația noastră. Eu sunt uimit de felul în care acești tineri mă cresc cu regularitate în dragostea față de Dumnezeu și în cunoașterea Cuvântului, chiar în timp ce eu mă străduiesc să fac același lucru pentru ei.

Modele de ascultare

Un alt fel în care membrii bisericii ne ajută să ne citim Bibliile mai bine este prin a fi modele de ascultare. Felul în care Scriptura vede umblarea creștină prinde viață în copiii lui Dumnezeu. În biserica locală, noi îi vedem pe oameni trăind în practică poruncile Scripturii. Este ca și cum ne ocupăm un loc pe rândul din față, de unde îi vedem pe alții având încredere în făgăduințele lui Hristos.

Biblia ne cere nu doar să auzim Cuvântul, ci și să îl împlinim (Iacov 1:22). Când îi observăm pe alții cum ascultă de Scriptură, acest lucru ne ajută să o înțelegem și să o ascultăm. Aceasta nu este doar o idee isteață care mi-a venit mie în minte. Imitarea credinței altora se găsește peste tot în Biblie. Scriptura ne cheamă cu regularitate să observăm felul în care alții ascultă de poruncile lui Dumnezeu și să îi urmăm. Noi îi imităm în timp ce ei Îl imită pe Hristos (1 Cor. 4:14-17; 11:1; Fil. 3:12-17; 4:8-9; 1 Tes. 1:4-7; 2 Tes. 3:6-9; Evrei 13:7).

Imitarea este un lucru care ni se pare destul de natural. Când copiii mei erau mici și aveau nevoie să fie hrăniți cu lingurița, soția mea avea să îi imite într-un fel vesel când își deschideau gurițele ca să primească o parte din hrană. Eu o cicăleam, dar deseori mă regăseam făcând același lucru. Pe măsură ce ei cresc, copiii încep să își imite părinții – fie prin accentul lor, fie prin pasiunile lor și chiar prin hainele pe care le poartă (fiului meu încă îi place să fie în ton cu mine). Eu și soția mea o auzim deseori pe fiica noastră Hannah spunând lucruri pe care știm că ea le-a auzit de la noi (acest lucru poate fi bun sau rău). Fiului meu îi place să meargă cu bicicleta îmbrăcat în pantaloni pentru bicicliști și purtând un jerseu, pentru că mă vede pe mine făcând asta. Nimeni nu rămâne neinfluențat. Imitarea este inevitabilă, așa că tot ce trebuie să facem este să ne asigurăm că imităm pe cine trebuie.

Biserica ne oferă modele de ascultare care ne arată cum să înțelegem și să aplicăm Scriptura. Iată câteva exemple:

Vrei să știi ce voia să spună Pavel când a afirmat: „Iubește-ți soția așa cum Hristos iubește biserica” (v. Efes. 5:25)? Uite-te la un bărbat din biserica ta care este model de lider evlavios în casa lui.

Vrei să știi ce sens are afirmația lui Isus când El a spus să-ți tai mâna dacă ea te face să păcătuiești (Matei 5:30)? Uite-te la fratele din grupul tău de studiu, care a renunțat la toate dispozitivele care îi facilitau accesul la internet, într-un efort de a tăia orice acces la materiale ilicite.

Vrei să știi ce voia să spună Pavel când ne-a poruncit să lepădăm amărăciunea și rivalitățile deșarte (Fil. 2:1-4)? Uite-te la acele două femei în vârstă care stau una lângă alta și care nu se compară între ele și nici nu se simt ofensate de comentariile prostești spuse în trecut, ci continuă să se slujească reciproc în ciuda diferențelor dintre ele.

Fiind școala lui Dumnezeu pentru instruirea biblică, biserica ne învață cum să interpretăm corect Scriptura și ne oferă modele – chiar dacă imperfecte – de cum să o trăim în practică.

Citirea Scripturii spre binele altora

Iată o ultimă considerație despre felul în care biserica te învață să citești Scriptura: citirea Bibliei nu are de-a face doar cu tine!

Ceea ce citești în fiecare zi în devoțiunea personală și ceea ce auzi în fiecare serviciu săptămânal al bisericii locale este menit să reverbereze prin tine în comunitatea bisericii tale. Predicatorul mânuiește și vestește Cuvântul astfel încât noi să devenim ispravnici și vestitori ai aceluiași Cuvânt. Am putea să nu facem asta niciodată prin darea de învățătură într-un cadru formal, dar fiecare membru de biserică are numeroase oportunități să citească Biblia avându-i pe alții în minte și apoi să le vorbească despre adevărul biblic: „Fiecare dintre voi să-i spună aproapelui său adevărul, pentru că suntem mădulare unii altora” (Efes. 4:25; v. și Efes. 4:15-16, 29).

Eu trebuie să le vorbesc despre Biblie altora, și am nevoie ca alții să îmi vorbească mie.

Ar putea să te surprindă asta, dar lumea ciclismului competițional ilustrează acest lucru. Mie îmi place ciclismul. Traseele pentru bicicletă din apropierea casei mele merg în diverse direcții cale de sute de mile. Pentru mult timp, eu am parcurs astfel de trasee de unul singur. Dar, după câțiva ani, m-am hotărât să particip la un eveniment la care participă aproape o mie de cicliști.

La linia de start, l-am văzut pe un prieten despre care știam că este nou în lumea ciclismului de competiție. El s-a aplecat spre mine și mi-a spus: „Folosește-te de avantajul că ai cicliști înaintea ta. Stai la câțiva metri în spatele bicicletei din fața ta, pentru că această poziție reduce frecarea cu aerul cu circa 30%”. În timpul cursei, m-am alăturat unui grup de aproape zece cicliști. Și nu mi-a venit să cred cât de ușor a fost să parcurg distanța doar stând într-un grup de cicliști!

Când oamenii îmi vorbesc despre Cuvântul lui Dumnezeu, acest lucru are un efect asemănător. Mă ajută să alerg în cursa vieții creștine.

Pavel ne spune să lăsăm Cuvântul lui Hristos să locuiască în noi din belșug, învățându-ne și îndemnându-ne unii pe alții cu toată înțelepciunea (Col. 3:16). Cu alte cuvinte, Dumnezeu vrea ca noi toți să fim oameni plini de Cuvânt, care se încurajează și se învață unii pe alții din Biblie. Asta ne cere să citim și să auzim lucruri care trec dincolo de viețile personale.

Când învățăm să citim Scriptura în biserică, ne amintim că nu citim Scriptura ca să ne lăudăm cu ce știm noi și să ne umflăm în pene cu marile noastre idei. Nu, ci noi citim Scriptura ca să ne slujim unii altora prin Cuvânt – familia, prietenii sau grupul mic. Citim Scriptura spre binele altora la fel de mult pe cât o citim spre binele nostru.

Câteva sfaturi pentru îmbunătățirea citirii Bibliei

Cel mai important lucru pe care îl poți face ca să înveți să îți citești Biblia mai bine este să te alături unei biserici. Acum, că am stabilit acest fundament, vreau să îți ofer câteva sugestii practice pe care poți începe să le folosești chiar cum în citirea Bibliei. O spun iarăși, vei descoperi toate acestea manifestate în biserică, dar îngăduie-mi să îți ofer câteva idei pe care să le urmărești.

De fiecare dată când citim Biblia, trebuie să păstrăm înaintea noastră trei întrebări.

• Care este mesajul Bibliei?

• Care este mesajul cărții?

• Care este mesajul acestui pasaj?

Aceste întrebări intră în joc când luăm în considerare următoarele patru principii pentru o lectură mai bună a Bibliei.

Principiul nr. 1: Înțelege imaginea de ansamblu a Bibliei

În primul rând, înainte de a intra în toate detaliile, gândește-te la narațiunea de ansamblu a Bibliei. Cu alte cuvinte, care este ideea centrală a Bibliei?

Când seria de filme Stăpânul Inelelor a fost lansată, la începutul anilor 2000, îmi aduc aminte că m-am dus la o proiecție a filmului Cele două turnuri, al doilea film din trilogie. Am întâlnit un prieten la cinematograf, și ne-am împărtășit reciproc entuziasmul. El a mărturisit apoi ceva care mi s-a părut cam straniu: el nu citise cărțile și nici nu văzuse primul film. Eram confuz. De ce să nu fi văzut primul film înainte de a veni să îl vadă pe al doilea? Desigur, când l-am întâlnit după film, era cu totul perplex. Nu știa care era imaginea de ansamblu, așa că nu putea să înțeleagă ce se petrecea în film. Aceeași lecție se aplică și când vrem să citim Biblia bine. Avem nevoie de imaginea de ansamblu.

Așadar, care este ideea principală a Bibliei? Acest lucru te poate surprinde, dar poți de fapt să sumarizezi întreaga Biblie în doar șase cuvinte-cheie:

• Creație: Dumnezeu a creat toate lucrurile din nimic (Gen. 1:1-2:3).

• Cădere: Omul s-a răzvrătit împotriva lui Dumnezeu; păcatul și moartea au pătruns în lume (Gen. 3:1-24).

• Israel: Ca popor ales al lui Dumnezeu în Vechiul Testament, Israelul a fost chemat să păzească legământul și să trăiască vieți sfinte. În final, ei au eșuat și au fost exilați din țara lor (Geneza 12 - Maleahi 4).

• Mântuire: Domnul Isus a venit. Fiind Dumnezeu în trup, El a trăit o viață perfectă, a murit în locul nostru, a purtat mânia lui Dumnezeu față de păcatul nostru, și a înviat, oferindu-ne mântuirea de păcat doar prin credința în El (Matei - Ioan).

• Biserica: Copiii lui Dumnezeu, care au fost mântuiți prin credința în Hristos se strâng în adunări locale ca să comemoreze Evanghelia și să se supravegheze unii pe alții ca membri ai trupului Lui, prin predicarea biblică și prin rânduieli (Faptele Apostolilor - Iuda).

• Noua creație: Hristos va reveni și va duce la culminare Împărăția Lui. Păcatul, Satana și moartea vor fi îndepărtate pe veci. Nu va mai fi nici plâns, nici durere, nici întristare, și vom fi cu Dumnezeu ca popor al Lui, care se va închina Lui cu bucurie în vecii vecilor (Apocalipsa).

Aceasta este pe scurt ideea de ansamblu a Bibliei.

Această istorie este pusă în scenă de-a lungul a mai multe legăminte în cadrul cărora Dumnezeu le face „făgăduințe mari” copiilor Lui. Gândește-te la fiecare legământ ca la „următorul episod” din desfășurarea istoriei răscumpărării. Legământul lui Dumnezeu cu Adam a stabilit relația dintre Dumnezeu și om. Adam, ca purtător al chipului lui Dumnezeu, trebuia să asculte de Dumnezeu și să reprezinte pe pământ domnia Lui neprihănită. Dar Adam s-a răzvrătit împotriva lui Dumnezeu, astfel că întreaga omenire suferă consecințele morții și păcatului (Gen. 1-3). În legământul Lui cu Noe, Dumnezeu a făgăduit că nu va mai distruge pământul așa cum a făcut El la potop, și a asigurat omenirea că El va ocroti creația în timp ce a pus în aplicare mai departe istoria răscumpărării (Gen. 8-9).

În legământul avraamic, Dumnezeu l-a ales pe Avraam și pe copiii lui ca popor al legământului Său. El le-a făgăduit o țară, urmași și binecuvântare. De asemenea, El a făgăduit că va binecuvânta popoarele prin familia lui Avraam (Gen. 12; 15; 17). În legământul mozaic, Dumnezeu a răscumpărat Israelul din robia din Egipt și le-a dat Legea Lui, cerându-le să fie o împărăție de preoți și un popor sfânt înaintea Domnului (Exod 19-24). În legământul davidic, Dumnezeu i-a făgăduit lui David că un împărat va veni dintre urmașii lui, a cărui Împărăție avea să fie veșnică și care va aduce binecuvântarea asupra popoarelor, așa cum i-a fost făgăduită lui Avraam (2 Sam. 7).

În final, Dumnezeu a făgăduit un nou legământ, care avea să le împlinească pe toate celelalte. În acest nou legământ, Mesia, Împăratul din linia genealogică a lui David, avea să împlinească toate făgăduințele lui Dumnezeu și să creeze un nou popor al lui Dumnezeu. Duhul Sfânt locuiește în membrii acestui nou popor, păcatele lor sunt iertate și ei au legea lui Dumnezeu scrisă în inimile lor (Ier. 31:31-34). Aceste legăminte constituie coloana vertebrală a șirului narativ biblic, care ne duce de la creație la noua creație. Dacă vrem să interpretăm Biblia corect, trebuie să ne aducem mereu aminte unde ne aflăm în istorie și cum descoperă fiecare legământ planul răscumpărător al lui Dumnezeu.

În final, acest scurt sumar subliniază un punct important: Biblia este o istorie. Evident, ea conține porunci, făgăduințe, înțelepciune și multe alte genuri literare. Dar în esența ei, Scriptura este o istorie care se împlinește în final în Isus. Am putea rezuma această istorie într-o singură frază, în felul următor: Dumnezeu Își întemeiază Împărăția prin legăminte, atingând punctul culminant în Hristos, totul pentru slava Sa.

Dacă vrei să citești bine Scriptura, ai nevoie să îți aduci aminte întotdeauna de imaginea de ansamblu și să știi precis unde te afli în acel fir narativ.

Principiul nr. 2: Identifică ce se află acolo

Ai auzit vreodată de povestea lui „Agassiz și peștele”? Este o poveste cu un student care voia să studieze sub îndrumarea lui Agassiz, un renumit profesor de zoologie. Când studentul îi spune lui Agassiz de dorința lui, profesorul ia un bol care avea în el un pește și îi cere studentului să se uite la el.

În diferite momente, Agassiz îi pune întrebări acelui student. El îi cere să facă observații despre pește. La început, profesorul este dezamăgit de răspunsurile studentului, mustrându-l că vedea atât de puține lucruri. Studentul continuă să observe, holbându-se la acel pește ore întregi. El și-a luat notițe, a desenat peștele, și a făcut tot ce a putut ca să observe ce era acolo. În final, Agassiz îl laudă pentru observațiile sale. Dar îndemnul lui a fost întotdeauna același, indiferent ce viețuitoare era înaintea studentului: „Privește, privește, privește”.⁵

Noi toți avem nevoie de o zi petrecută cu Agassiz ca să învățăm cum să ne studiem Bibliile. Nu există nicio scurtătură specială când vine vorba de a înțelege Scriptura. Pur și simplu trebuie să continuăm să ne uităm la acel text, și să ne uităm la el, și să ne uităm la el. Trebuie să vedem ce se află în el – iar această sarcină cere timp.

Așadar, care sunt modalitățile prin care putem vedea ce se găsește în text?

În primul rând, citește Biblia repede

Citirea unei întregi cărți a Bibliei dintr-o dată te ajută să surprinzi mesajul ei general. Acest lucru este ușor de făcut în cazul unor cărți precum Iuda sau Filipeni. Provocarea este mai mare însă dacă ai de-a face cu Deuteronom sau Isaia. Dar timpul alocat unei astfel de citiri este bine folosit – un substitut mult mai bun decât să te uiți la o serie de filme pe Netflix! Dacă citești o carte din Biblie pe segmente de-a lungul a mai multe zile, vei rata o mulțime de legături. Dar dacă o parcurgi într-o singură citire, vei începe să vezi ceea ce autorul vrea să facă prin întreaga carte.

Alături de citirea unei întregi cărți în acest fel, ar trebui să o citești așa de mai multe ori. Nu vom vedea niciodată tot ce se găsește într-o carte într-o singură citire. Așa că, dacă vrei să îți îmbunătățești citirea Bibliei, alege o carte și citește-o în întregime de mai multe ori. În timp ce faci acest lucru, scrie un rezumat de o singură frază pentru fiecare capitol. Apoi, după ce ai încheiat, scrie un rezumat de o singură frază la întreaga carte. Asta te va conduce pe calea către înțelegerea mesajului ei.

În al doilea rând, citește Biblia lent

Ca să înțelegi sensul unei întregi cărți, trebuie să o citești repede. Dar dacă vrei să începi să îți faci loc printre elementele componente ale unei anumite cărți, trebuie să o citești lent... foarte lent. Va trebui să găsești o cale de a te focaliza pe un capitol sau chiar pe un paragraf. O practică pe care ai putea să o iei în considerare presupune să iei un paragraf al Bibliei și să îl scrii de mână. Practici ca aceasta ne ajută să reducem ritmul citirii și să descoperim ce se află în pasajul respectiv.

„Bun”, vei spune tu, „citesc lent și încerc cu adevărat să văd ce se găsește în text. Dar după ce ar trebui să mă uit?” Iată câteva sfaturi utile în acest sens:

• Ține minte că aici contextul este stăpân! Încearcă să observi felul în care paragraful pe care îl studiezi contribuie la argumentul cărții. Adu-ți aminte întotdeauna să localizezi unde te afli în narațiunea biblică de ansamblu. Ce legăminte au fost instituite anterior? Cum modelează acestea înțelegerea pasajului tău? Ce legăminte și făgăduințe vin după textul citit, și cum ar trebui ca ele să modeleze înțelegerea textului tău?

• Observă cuvintele care se repetă.

• Observă poruncile clare.

• Dacă citești un text narativ – precum un pasaj istoric din Vechiul Testament sau ceva asemănător din Evanghelii sau din Faptele Apostolilor – observă locurile în care fie naratorul, fie unul dintre personajele principale își inserează comentariul în narațiune. De exemplu, dacă Isus ne spune care este sensul uneia dintre pildele Lui, nu trebuie să căutăm un alt sens, pentru că El ne-a dat și interpretarea pildei!

• Observă cuvintele-cheie (ex. astfel, căci, așadar, totuși etc.) și gândește-te la felul în care ele fac legătura dintre propoziții și idei.

• Observă felul cum alți autori ai Scripturii înțeleg pasajul pe care îl studiezi. De exemplu, dacă încerci să înțelegi Ioel 2, citește interpretarea dată de Petru în Faptele Apostolilor 2. Cu cât vei citi mai mult Noul Testament, cu atât vei descoperi mai mult că autorii acestuia citează cu regularitate și explică Vechiul Testament și arată felul cum el se împlinește în Isus.

• Ține minte mereu că trebuie să lași ca părțile clare ale Bibliei să interpreteze părțile neclare.

• Încearcă să memorezi Scriptura. Vei fi surprins de câte lucruri vei observa într-un pasaj pe care îl memorezi.

Ține minte că ideea este să vezi ce există în pasaj și să continui să cauți.

În al treilea rând, pune întrebări bune

O altă cale de a vedea ce se află în text este să pui întrebări pe marginea lui. Ar trebui să ne dorim să bombardăm fiecare pasaj al Scripturii cu întrebări. Iată o listă de tipuri de întrebări pe care ar trebui să le pui în cazul fiecărui pasaj al Scripturii:

• Cine sunt personajele principale? Ce fac ele?

• Care sunt principalele teme ale acestui pasaj?

• Mă învață acest pasaj ceva despre o doctrină importantă?

• Ce revelează acest text despre Dumnezeu?

• Ce spune acest text despre păcat?

• Ce spune acest text despre lume?

• Conține acest text vreo poruncă?

• Conține acest pasaj vreo făgăduință?

Poți să pui oricâte întrebări pentru pasajul pe care îl citești. Ideea nu este să pui un anume set de întrebări. Ideea este să fii un cititor investigativ. Continuă să te uiți la text și să pui întrebări. Vezi ce conține el.

Principiul nr. 3: Înțelege sensul

Aceste sfaturi despre observare țintesc la două lucruri: interpretarea și aplicarea Bibliei. În ultimă instanță, noi vrem să observăm ce se găsește în el, ca să putem înțelege intenția originală a autorului. Ce a vrut el să spună când a scris aceste cuvinte? Toate observațiile noastre ar trebui să își propună să răspundă la acea întrebare. În timp ce cauți să descoperi acel sens, iată câteva principii suplimentare care să te ajute pe cale:

• Este bine să știi că în Biblie există tipuri diferite de scrieri (ex. pasaje narative, lirice, pasaje profetice, epistole etc.) și caută să le înțelegi ținând cont de genul lor. Fii conștient de faptul că maniera în care interpretezi o carte este diferită de felul cum interpretezi o carte de istorie.

• Ține cont întotdeauna de context. Citește fiecare verset în lumina capitolului din care face parte, citește fiecare capitol în lumina întregii cărți și, în ultimă instanță, citește fiecare carte în lumina întregii Biblii.

• Caută cuvintele-cheie pentru a vedea sensurile lor specifice.

• Identifică orice exprimare figurativă în pasajul tău, și caută să o înțelegi în contextul ei.

• Corelează-ți observațiile cu pasajele înrudite din Scriptură.

• Folosește alte instrumente, precum comentariile, cărțile de teologie și mărturisirea bisericii tale cu rol de balustrade de protecție pentru interpretarea dată textului.

Fiecare autor biblic are o intenție anume. Noi nu vrem să îi impunem textului ideile noastre preconcepute, ci vrem să extragem din text ceea ce autorul a vrut ca noi, cititorii, să înțelegem.

Principiul nr. 4: Aplică adevărul în viață

Odată ce am observat ce se găsește în text și i-am descoperit sensul, vom dori să aplicăm adevărul Scripturii în viețile noastre. Vrem să facem acest lucru punându-ne patru întrebări:

• Ce vrea Dumnezeu ca eu să cred?

• Ce vrea Dumnezeu ca eu să iubesc?

• Ce vrea Dumnezeu ca eu să doresc?

• Ce vrea Dumnezeu ca eu să fac?

Biblia este lăsată ca să ne modeleze gândirea (Rom. 12:1-2; Fil. 4:8), simțămintele (Efes. 5:1-2), dorințele (Ps. 73:25-26) și acțiunile (1 Petru 1:13-16). Când ne uităm la gloria Domnului în Cuvântul Lui (2 Cor. 3:18-4:4), suntem transformați pas cu pas tot mai mult după chipul Lui. Când noi ne pocăim de păcatele noastre și ne îndreptăm către Evanghelie, Dumnezeu produce roade spirituale adevărate în viețile noastre.

O comunitate de cititori ai Bibliei

Eu am slujit ca păstor în Wisconsin vreme de mai mulți ani. Acolo l-am întâlnit pe un bărbat pe nume Paul, care a ajuns să îmi fie unul dintre cei mai apropiați prieteni. Paul era după toate aparențele „un tip obișnuit”. Era căsătorit, lucra de la 9 la 5 și se bucura de câteva pasiuni precum vânătoarea și pescuitul. Când l-am întâlnit pentru prima dată, el mergea ocazional la biserică și nu era bine înrădăcinat în înțelegerea credinței creștine. Dar pe măsură ce el s-a dedicat participării la întâlnirile bisericii noastre, ceva a început să se schimbe. El a început să asculte predicile cu atenție, să participe la studiile biblice și să citească zilnic Scriptura. Pe măsură ce familiile noastre au petrecut mai mult timp împreună, el avea să spună despre ce citea în Scriptură și cum era schimbat de ea. A început apoi să citească anumite cărți de teologie și chiar să predea studii din Biblie. În final, el a devenit un prezbiter voluntar în biserică, o slujire pe care a continuat să o facă de atunci încoace.

În numeroase circumstanțe, Paul mi-a spus că faptul că a devenit un membru serios al bisericii noastre i-a schimbat viața și înțelegerea Scripturii pentru totdeauna. El era mereu gata să precizeze că această transformare nu s-a produs ca urmare a personalității cuiva sau a vreunui program special din biserică, ci a fost comunitatea – o comunitate zidită în jurul Cuvântului lui Dumnezeu. Scriptura a reverberat de la amvon prin lucrările de dare de învățătură și prin relațiile de ucenicizare, transformându-ne viețile obișnuite, de zi cu zi. Ecourile ei s-au resimțit prin noi influențându-i pe cei din comunitate, care aveau nevoie să audă Evanghelia. Ea a răsunat prin relațiile noastre de luni până sâmbătă, când biserica s-a răspândit în diferite locuri și situații. Și a crescut când ne-am strâns din nou împreună ca popor al lui Dumnezeu, în diminețile de sâmbătă.

Prietene, vreau să te alegi cu mai mult din citirea Bibliei tale. Vreau să faci din Scriptură o prioritate neclintită în viața ta. Așa că alătură-te unei biserici locale care este dedicată proclamării și adorării lui Dumnezeu prin Cuvântul Lui.

Meditează zi și noapte cu bucurie la Scriptură (Ps. 1:1-3) în contextul bisericii tale locale, astfel încât să poți continua să privești gloria lui Dumnezeu și să fii transformat după chipul Lui (2 Cor. 3:18).

ResursE recomandatE

Pentru mai multe detalii despre felul în care biserica locală ne învață să citim bine Scriptura, vă recomand:

Mark Dever. Discipling: How to Help Others Follow Jesus. Wheaton, IL: Crossway, 2016. Disponibilă în limba română la Editura MAGNA GRATIA.

Jonathan Leeman. Word-Centered Church: How Scripture Brings Life and Growth to God’s People. Wheaton, IL: Crossway, 2017.

Pentru mai multe detalii despre cum să interpretăm și să aplicăm Scriptura, vă recomand:

J. Scott Duvall & J. Daniel Hays. Grasping God’s Word: A Hands-On Approach to Reading, Interpreting, and Applying the Bible. 3rd Edition. Grand Rapids, MI: Zondervan, 2012.

Graeme Goldsworthy. According to Plan: The Unfolding Revelation of God in the Bible. Downers Grove, IL: InterVarsity Press, 1991.

Robert Plummer. 40 Questions on Interpreting the Bible. Grand Rapids, MI: Kregel, 2010.

Vaughn Roberts. God’s Big Picture: Tracing the Storyline of the Bible. Downers Grove, IL: InterVarsity Press, 2002.

Note

[←1]

Întâmplările care implică alte persoane sunt relatate aici cu permisiunea lor. Deseori am folosit pseudonime din rațiuni de protejarea persoanelor în cauză.

[←2]

Liste utile de biserici care subscriu la învățăturile din această serie de cărți se găsesc pe paginile de internet https://www.9marks.org/church-search/ și https://www.thegospelcoalition.org/churches/.

[←3]

Dacă vrei să afli mai multe despre predicarea expozitivă, îți recomand cartea lui David Helm, Expositional Preaching: How We Speak God’s Word Today (Wheaton, IL: Crossway, 2014). Disponibilă în limba română la Editura MAGNA GRATIA.

[←4]

Garrett Kell, How Can I Find Someone to Disciple Me? Church Questions (Wheaton, IL: Crossway, 2021). Disponibilă în limba română la Editura MAGNA GRATIA.

[←5]

Dacă vrei să știi povestea completă și fascinantă, citește Justin Taylor, „Agassiz and the Fish”, blogul TGC, 16 noiembrie 2009, https://www.thegospelcoalition.org/blogs/justin-taylor/agassiz-and-the-fish/, care citează sursa originală: Samuel H. Scudder, „Agassiz and the Fish, by a Student” American Poems, 3rd ed. (Boston: Houghton, Osgood & Co., 1879), 450-54.